title: 2015 m. vasario 17 d. Tarybos sprendimas (BUSP) 2015/259 dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją

text:
18.2.2015

               LT

               Europos Sąjungos oficialusis leidinys

               L 43/14

         TARYBOS SPRENDIMAS (BUSP) 2015/259
   2015 m. vasario 17 d.
   dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį,
   kadangi:

               (1)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – ES strategija), kurios III skyriuje pateiktas kovos su tokiu platinimu priemonių sąrašas;

               (2)

               ES strategijoje pabrėžiamas Konvencijos dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (toliau – CGUK) ir CGUO esminis vaidmuo kuriant pasaulį be cheminio ginklo. ES strategijoje Sąjunga įsipareigojo dėti pastangas, kad būtų visuotinai laikomasi pagrindinių nusiginklavimo ir neplatinimo sutarčių bei susitarimų, įskaitant CGUK. ES strategijos tikslai papildo CGUO tikslus, kurių pastaroji siekia būdama atsakinga už CGUK įgyvendinimą;

               (3)

               2004 m. lapkričio 22 d. Taryba priėmė Bendruosius veiksmus 2004/797/BUSP (1) dėl paramos CGUO veiksmams, kuriems nustojus galioti buvo priimti Bendrieji veiksmai 2005/913/BUSP (2), po kurių priimti Bendrieji veiksmai 2007/185/BUSP (3). Po Bendrųjų veiksmų 2007/185/BUSP buvo priimtas Sprendimas 2009/569/BUSP (4) ir Sprendimas 2012/166/BUSP (5), kuris nustoja galioti 2015 m. sausio 31 d.;

               (4)

               tokią intensyvią ir tikslingą Sąjungos paramą CGUO veiksmams būtina teikti toliau aktyviai įgyvendinant ES strategijos III skyrių. Reikia toliau dirbti propaguojant visapusišką CGUK įgyvendinimą ir veiksmus, kuriais remiamas valstybių CGUK šalių (toliau – valstybės šalys) pasirengimas užkirsti kelią išpuoliams, kuriuose naudojamos toksinės cheminės medžiagos, ir į juos reaguoti, tarptautinis bendradarbiavimas su cheminėmis medžiagomis susijusios veiklos srityje ir CGUO gebėjimas prisitaikyti prie pokyčių mokslo ir technologijų srityje. Priemonės, susijusios su visuotiniu CGUK taikymu, turėtų būti taikomos toliau ir būti tikslinamos bei nukreipiamos atsižvelgiant į mažėjantį valstybių, kurios nėra CGUK šalys, skaičių;

               (5)

               2013 m. balandžio 8–19 d. Hagoje (Nyderlandai) vyko valstybių šalių konferencijos trečioji specialioji sesija siekiant peržiūrėti CGUK veikimą. Sąjunga pritarė konferencijos galutinei ataskaitai, kurioje nagrinėti visi CGUK aspektai ir pateikta svarbių rekomendacijų dėl jos įgyvendinimo. Tos rekomendacijos taip pat apima prioritetinius Sąjungos tikslus, nurodytus 4 konstatuojamojoje dalyje ir ES strategijoje. Parama tų rekomendacijų įgyvendinimui yra esminė siekiant užtikrinti, kad CGUK ir toliau būtų aktuali ir kad būtų užkirstas kelias pakartotiniam cheminio ginklo atsiradimui;

               (6)

               Sąjunga teikė politinę, finansinę paramą ir paramą natūra bendroms JT ir CGUO operacijoms Sirijoje, kurių tikslas – visiškai sunaikinti Sirijos cheminį ginklą ir nuodingąsias chemines medžiagas. Sąjunga yra pasiryžusi remtis iš veiksmų Sirijoje įgyta patirtimi,

         PRIĖMĖ ŠĮ SPRENDIMĄ:
   1 straipsnis
   1.   Siekdama nedelsiant ir praktiškai taikyti kai kurias ES strategijos dalis, Sąjunga remia CGUO veiksmus siekiant šių tikslų:

               —

               stiprinti valstybių šalių gebėjimus vykdyti pagal CGUK prisiimtus savo įsipareigojimus,

               —

               stiprinti valstybių šalių pasirengimą užkirsti kelią išpuoliams, kuriuose naudojamos toksinės cheminės medžiagos, ir į juos reaguoti,

               —

               stiprinti tarptautinį bendradarbiavimą su cheminėmis medžiagomis susijusios veiklos srityje,

               —

               remti CGUO gebėjimą prisitaikyti prie pokyčių mokslo ir technologijų srityje,

               —

               skatinti visuotinį taikymą raginant valstybes, kurios nėra šalys, prisijungti prie CGUK.

         2.   Todėl ES strategijoje nurodytas priemones atitinkantys Sąjungos remiamos veiklos CGUO projektai yra šie:

      I projektas. Įgyvendinimas nacionaliniu lygiu, tikrinimas ir visuotinis taikymas

   Veikla

               —

               Regioniniai mokymo kursai valstybių šalių muitinėms apie CGUK perdavimų režimo techninius aspektus

               —

               E. mokymosi priemonių nacionalinėms valdžios institucijoms ir (arba) susijusiems suinteresuotiesiems subjektams atnaujinimas

               —

               Parama propagavimo planų, skirtų informuotumui apie CGUK įgyvendinimą nacionaliniu lygiu didinti, rengimui

               —

               Nacionalinių valdžios institucijų gebėjimų įgyvendinti nacionaliniu lygiu įvertinimas

               —

               Kuravimo programa

               —

               Teisinis seminaras Karibų ir Centrinės Amerikos valstybėms šalims

               —

               Mokymo gebėjimų stiprinimas, skirtas CGUO Techninio sekretoriato inspektoriams ir ekspertams

               —

               CGUO Tikrinimo padalinio informacijos tvarkymo sistemų modernizavimas

               —

               Vykdomosios tarybos atstovų ir besivystančios ekonomikos valstybių šalių stebėtojų vizitai į cheminių ginklų naikinimo objektus

               —

               Patirties, įgytos iš misijos Sirijoje, įgyvendinimas.

      II projektas. Tarptautinis bendradarbiavimas

   Veikla

               —

               Analitinių gebėjimų ugdymo kursas

               —

               Pramonės sektoriaus informavimas

               —

               Cheminės saugos ir saugumo valdymo seminarai

      III projektas. Mokslas ir technologijos

   Veikla

               —

               Chemijos srities informacinės technologijos siekiant sudaryti palankesnes sąlygas tarptautiniam bendradarbiavimui

               —

               Pokyčių mokslo ir technologijų srityje įvertinimas

               —

               Daugialypis chemijos panaudojimas: technologinių pokyčių saugumo aspektų supratimas

               —

               Parama CGUO mokslinės patariamosios tarybos laikinoms darbo grupėms

               —

               Standartizuotų analitinių metodų, skirtų biologinių toksinų analizei, parengimas

      IV projektas. Valstybių šalių pasirengimas užkirsti kelią išpuoliams, kuriuose naudojamos cheminės medžiagos, ir į juos reaguoti

   Veikla

               —

               Regioninis pagalbos ir apsaugos mokymas. Vidurinė Azija

               —

               Regioninės koordinavimo pratybos pagalbos teikimo srityje

               —

               Regioniniai pagalbos ir apsaugos seminarai

               —

               Teorinio modeliavimo pratybos

      V projektas. Visuotinis taikymas ir informavimo veikla

               —

               Švietimo ir informavimo priemonių bei medžiagos vertimas ir platinimas

               —

               CGUO parodos parengimas

               —

               Jaunimo informavimo veikla

               —

               Palankesnių sąlygų visuotiniam taikymui sudarymas, sudarant palankesnes sąlygas valstybėms, nesančioms CGUK šalimis, prisijungti prie CGUK

               —

               Parama nevyriausybinių organizacijų dalyvavimui CGUO veikloje

               —

               Parama daugiaserijinio dokumentinio videofilmo „Fires“ kūrimui ir propagavimui

      VI projektas. Afrikai skirta programa

               —

               Regioninis nacionalinių valdžios institucijų suinteresuotųjų subjektų forumas

               —

               Regioniniai mokymo kursai valstybių šalių muitinėms apie CGUK perdavimų režimo techninius aspektus

               —

               Akademinės ir (arba) informacinės medžiagos apie CGUK teikimas

               —

               Sinergija ir partnerystė siekiant užtikrinti efektyvų įgyvendinimą

               —

               Analitinių gebėjimų ugdymo kursai

               —

               Pramonės sektoriaus informavimas

               —

               Cheminės saugos ir saugumo valdymas

         Išsamus pirmiau nurodytos Sąjungos remiamos CGUO veiklos aprašymas išdėstytas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytų projektų techninį įgyvendinimą atlieka CGUO Techninis sekretoriatas (toliau – Techninis sekretoriatas). Jis šią užduotį vykdo prižiūrint ir kontroliuojant vyriausiajam įgaliotiniui. Šiuo tikslu vyriausias įgaliotinis su Techniniu sekretoriatu sudaro būtinus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 2 528 069 EUR.
   2.   Išlaidos, finansuojamos 1 dalyje nustatyta suma, tvarkomos laikantis Europos Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Šiuo tikslu ji sudaro finansavimo susitarimą su Techniniu sekretoriatu. Susitarime numatoma, kad Techninis sekretoriatas turi užtikrinti Sąjungos įnašo matomumą atitinkamai pagal jo dydį, ir nurodomos priemonės, kuriomis būtų sudarytos palankesnės sąlygos sinergijos kūrimui bei užtikrinta, kad veikla nesidubliuotų.
   4.   Po 2015 m. vasario 17 d. Komisija stengiasi kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir susitarimo sudarymo datą.
   4 straipsnis
   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis Techninio sekretoriato rengiamomis ataskaitomis. Taryba vyriausiojo įgaliotinio ataskaitų pagrindu atlieka įvertinimą. Komisija teikia informaciją dėl 1 straipsnio 2 dalyje nurodytų projektų finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti po 36 mėnesių nuo finansavimo susitarimo, nurodyto 3 straipsnio 3 dalyje, sudarymo dienos. Tačiau jis nustoja galioti po šešių mėnesių nuo jo įsigaliojimo, jei iki to laiko nesudaromas tas finansavimo susitarimas.

      Priimta Briuselyje 2015 m. vasario 17 d.

            Tarybos vardu

            Pirmininkas

         J. REIRS

      (1)  2004 m. lapkričio 22 d. Tarybos bendrieji veiksmai 2004/797/BUSP dėl paramos OPCW veiksmams, įgyvendinant ES kovos su masinio naikinimo ginklų platinimu strategiją (OL L 349, 2004 11 25, p. 63).

      (2)  2005 m. gruodžio 12 d. Tarybos bendrieji veiksmai 2005/913/BUSP dėl paramos Cheminio ginklo uždraudimo organizacijos (OPCW) veiksmams, įgyvendinant ES kovos su masinio naikinimo ginklų platinimu strategiją (OL L 331, 2005 12 17, p. 34).

      (3)  2007 m. kovo 19 d. Tarybos bendrieji veiksmai 2007/185/BUSP dėl paramos Cheminio ginklo uždraudimo organizacijos (OPCW) veiksmams įgyvendinant ES kovos su masinio naikinimo ginklų platinimu strategiją (OL L 85, 2007 3 27, p. 10).

      (4)  2009 m. liepos 27 d. Tarybos sprendimas 2009/569/BUSP dėl paramos Cheminio ginklo uždraudimo organizacijos (OPCW) veiksmams įgyvendinant ES kovos su masinio naikinimo ginklų platinimu strategiją (OL L 197, 2009 7 29, p. 96).

      (5)  2012 m. kovo 23 d. Tarybos sprendimas 2012/166/BUSP dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją (OL L 87, 2012 3 24, p. 49).

      PRIEDAS

         Sąjungos parama CGUO veiksmams įgyvendinant ES kovos su masinio naikinimo ginklų platinimu strategiją

         I projektas. Įgyvendinimas nacionaliniu lygiu ir tikrinimas

         Uždaviniai

                  —

                  Stiprinti valstybių šalių gebėjimus vykdyti pagal CGUK prisiimtus savo įsipareigojimus.

                  —

                  Remti cheminio ginklo neplatinimą, taikant CGUK numatytas patikrinimo ir įgyvendinimo priemones.

                  —

                  Paspartinti ir užtikrinti cheminio ginklo atsargų ir gamybos objektų naikinimą taikant CGUK numatytas patikrinimo priemones.

         Tikslai

      1 tikslas (Įgyvendinimas nacionaliniu lygiu)

                  —

                  Sustiprinti valstybių šalių gebėjimai vykdyti efektyvų įgyvendinimą nacionaliniu lygiu.

                  —

                  Didesnis skaičius valstybių šalių, kurios gali vykdyti efektyvų įgyvendinimą nacionaliniu lygiu kokybiniu ir kiekybiniu požiūriu.

                  —

                  Geresnis nacionalinių valdžios institucijų klausimų, susijusių su CGUK, supratimas ir informuotumas apie juos siekiant tinkamo bendradarbiavimo ir paramos.

                  —

                  Didesnis skaičius valstybių šalių, kurios gali svarstyti bei rengti teisės aktus ir juos vėliau patvirtinti.

                  —

                  Muitinių, kontroliuojančių prekybą cheminėmis medžiagomis ir vykdančių jos stebėseną, efektyvus veikimas.

            2 tikslas (Tikrinimas)

                  —

                  CGUO inspektoriams ir ekspertams teikiamų mokymo kursų didesnis efektyvumas ir pilnavertės paslaugos.

                  —

                  CGUO Tikrinimo padalinio informacijos tvarkymo sistemos geresni veiklos procesai bei informacijos kokybė ir įgytas gebėjimas naudotis šiuolaikiniais informacijos analizės metodais.

                  —

                  Valstybės šalys geba stebėti pažangą, padarytą siekiant visiškai sunaikinti cheminių ginklų atsargas, gali nustatyti bei spręsti problemas, kad sunaikinimas būtų įgyvendintas ankstyvame etape, ir tvirčiau pasitiki, kad cheminių ginklų turėtojai imsis realių ir konkrečių veiksmų, kad cheminiai ginklai būtų visiškai sunaikinti.

                  —

                  Geresnis CGUO gebėjimas ateityje prisitaikyti situacijose, panašiose į misiją Sirijoje, tikrinimo režimo ir veiklos patobulinimai, geresni santykiai su tarptautinėmis organizacijomis partnerėmis.

         Rezultatai

      1 rezultatas (Įgyvendinimas nacionaliniu lygiu)

                  —

                  Muitinės pareigūnai geriau supranta ir geriau geba efektyviai vykdyti pareigas, susijusias su į sąrašus įtrauktų cheminių medžiagų importu ir (arba) eksportu, ir geriau koordinuoja veiklą su nacionalinėmis valdžios institucijomis.

                  —

                  Nacionalinių valdžios institucijų darbuotojai ir susiję suinteresuotieji subjektai turi teisingą ir atnaujintą informaciją elektronine forma, kad būtų užtikrintas efektyvus mokymasis.

                  —

                  Nacionalinės valdžios institucijos turi sistemines planavimo priemones efektyviam nacionalinių pastangų įgyvendinimui.

                  —

                  Nacionalinės valdžios institucijos turi išsamią informaciją apie esamą padėtį ir konkrečius poreikius ir daro pažangą stiprindamos gebėjimus efektyvaus įgyvendinimo nacionaliniu lygiu planavimui užtikrinti.

                  —

                  Kuruojamos valstybės šalys turi geresnius įgyvendinimo nacionaliniu lygiu gebėjimus ir dirba bendradarbiaudamos su kuruojančia valstybe šalimi.

                  —

                  Valstybės šalys geriau supranta ir turi daugiau žinių, kokie turi būti tinkami procesai pagal nacionalinę teisę įgyvendinant nacionalinius įsipareigojimus pagal CGUK.

            2 rezultatas (Tikrinimas)

                  —

                  Išlaikoma CGUO inspektorių ir ekspertų tinkamus standartus atitinkančio lygio praktinė patirtis ir praktinės žinios, susijusios su darbu, susijusiu su į 1 sąrašą įtrauktomis cheminėmis medžiagos.

                  —

                  Įgyti šiuolaikiniai CGUO Tikrinimo padalinio informacijos tvarkymo sistemos pajėgumai ir nutrauktas nesujungtų pasenusių sistemų eksploatavimas.

                  —

                  Valstybės šalys geriau supranta problemas ir techninius sunkumus, susijusius su cheminio ginklo sunaikinimu, ir tvirčiau pasitiki, jog imamasi realių ir konkrečių veiksmų, kad būtų visiškai sunaikintos cheminio ginklo atsargos.

                  —

                  CGUO geriau supranta misiją Sirijoje, įvertina padarinius CGUK režimui ir įtraukia įgytą patirtį į vidaus veiklos procedūras bei praktiką.

         Veikla

      1.   Regioniniai mokymo kursai valstybių šalių muitinėms apie CGUK perdavimų režimo techninius aspektus
      Muitinės pareigūnams parama nustatyta pagal Bendruosius veiksmus 2005/913/BUSP, Bendruosius veiksmus 2007/185/BUSP, Sprendimą 2009/569/BUSP ir Sprendimą 2012/166/BUSP. Remiantis įgyta patirtimi, mokymo kursuose bus vykdomas muitinės pareigūnų informavimas siekiant patobulinti duomenų apie į sąrašus įtrauktų cheminių medžiagų importą ir eksportą rinkimą ir perdavimą nacionalinėms valdžios institucijoms. Rengiamas mokymas apims praktinį demonstravimą ir pratybas bei instruktorių mokymo elementą. Mokymą Lotynų Amerikos ir Karibų jūros valstybių regione vykdys Techninio sekretoriato Paramos įgyvendinimui padalinys, techninėmis žiniomis prisidės Deklaracijų padalinys.
      2.   E. mokymosi priemonės nacionalinėms valdžios institucijoms ir (arba) susijusiems suinteresuotiesiems subjektams atnaujinimas
      Parama e. mokymosi priemonės, skirtos nacionalinėms valdžios institucijoms ir (arba) susijusiems suinteresuotiesiems subjektams, plėtojimui nustatyta pagal Sprendimą 2012/166/BUSP. Valstybės šalys nuo 2013 m. turi prieigą prie e. mokymosi modulių ir galimybę jais naudotis. Siekiant užtikrinti, kad informacija ir medžiaga išliktų aktuali bei naudinga, bus atliktas vartotojų atsiliepimų ir rekomendacijų įvertinimas, o rezultatai bus panaudoti priemonės atnaujinimui ir patobulinimui. Tikimasi, kad valstybės šalys plačiau naudos e. mokymąsi. Techninis sekretoriatas svarsto galimybę nustatyti, kad e. mokymasis būtų privalomas tam tikro CGUO teikiamo mokymo atveju.
      3.   Parama propagavimo planų rengimui
      Keletas nacionalinių valdžios institucijų nurodė, kad joms buvo sunku užtikrinti tinkamą kai kurių suinteresuotųjų institucijų bendradarbiavimo ir paramos lygį. Taip buvo daugiausia dėl to, kad nebuvo pakankamai suprantama CGUK, prievolės ir įpareigojimai valstybėms šalims, ir trūko informuotumo apie tai. Toks įgūdžių, žinių ir patirties stygius propagavimo procese reiškia, kad kai jis pradedamas vykdyti, ne dažnai būna efektyvus. Reikia parengti ir (arba) patobulinti esamus propagavimo planus, kad jie būtų praktiškesni ir naudingesni. Propagavimo planai apims: švietimo ir informavimo veiklą, viešinimo medžiagos ir informacijos rinkinių rengimą bei veiksmų planų projektus. Bus parengtos gairės ir strategijos efektyviam švietimui ir informavimo veiklai nacionaliniu bei regioniniu lygiais ir valstybės, dalyvaujančios bandomajame projekte, jais naudosis kaip orientyru atitinkamai sau rengdamos propagavimo planus. Bandomieji projektai bus rengiami visuose regionuose: Azijoje, Lotynų Amerikoje ir Karibų valstybėse, Afrikoje ir Rytų Europoje.
      4.   Įgyvendinimo nacionaliniu lygiu gebėjimų vertinimas
      Nacionalinės valdžios institucijos turėtų gebėti efektyviai įgyvendinti CGUK. Kai kurioms nacionalinėms valdžios institucijoms reikia pagalbos siekiant užtikrinti, kad jos gebėtų efektyviai atlikti savo vaidmenį. Yra keletas veiksnių, galinčių turėti įtakos jų veiklos rezultatams. Kad Techninis sekretoriatas galėtų laiku teikti efektyvią paramą, būtina įvertinti jų nacionalinius gebėjimus, kad būtų geriau suprasti jų poreikiai. Vertinimo programos bus įgyvendinamos visuose regionuose. Konkrečiai, gebėjimų vertinimą atliks Techninis sekretoriatas kartu su atitinkama nacionaline valdžios institucija. Prieš surengiant faktinės padėties įvertinimo vizitą į valstybę, atitinkami Techninio sekretoriato padaliniai atliks dokumentų peržiūrą, kad būtų nustatyta, kaip valstybė įgyvendina CGUK. Vizito metu grupė rengs susitikimus ir konsultacijas su atitinkamomis agentūromis. Po kiekvieno vizito bus parengta ataskaita, kurioje nurodomi pagrindiniai pokyčiai ir tolesnių veiksmų planas gebėjimų stiprinimui.
      5.   Kuravimo programa
      Nacionalinių valdžios institucijų kuravimo programa siekiama sukurti nacionalinės valdžios institucijos, kuri sėkmingiau ir efektyviau įgyvendina savo įsipareigojimus pagal CGUK, ir kitos valdžios institucijos, ne taip sėkmingai ir efektyviai įgyvendinančios savo įsipareigojimus, partnerystę. Tai pagerina pastarosios nacionalinės valdžios institucijos funkcionavimą. Šią programą CGUO įgyvendina keletą metų ir ji pasirodė esanti labai naudinga. Kuravimo programos bus įgyvendinamos Afrikoje, Azijoje, Karibų valstybėse ir Lotynų Amerikoje.
      6.   Teisinis seminaras Karibų ir Centrinės Amerikos valstybėms šalims
      Šie seminarai yra Techninio sekretoriato pastangų skatinti Karibų ir Centrinės Amerikos valstybes šalis greičiau priimti nacionalinius įgyvendinimo teisės aktus dalis. Pagrindinis tikslas – teikti praktinę pagalbą dalyvaujančioms valstybėms šalims su nacionaliniu CGUK įgyvendinimu susijusiais teisiniais klausimais. Šiais seminarais taip pat siekiama remti valstybes šalis joms rengiant galutines atitinkamų projektų redakcijas ir suteikti galimybę pakviestoms valstybėms šalims tiesiogiai konsultuotis su CGUO Paramos įgyvendinimui padalinio atstovais dėl nacionalinių įgyvendinimo teisės aktų rengimo, taip pat dėl kitokios teisinės pagalbos, pavyzdžiui, dėl papildomų normų ir taisyklių rengimo, teikimo.
      7.   Mokymo gebėjimų stiprinimas, skirtas Techninio sekretoriato inspektoriams ir ekspertams
      Mokymo kursai, apimantys darbą, susijusį su į 1 sąrašą įtrauktomis cheminėmis medžiagomis, yra vienas iš pastangų išlaikyti CGUO praktinės patirties ir sukauptų praktinių žinių lygį esminių elementų. Griežtų techninių standartų laikymasis yra būtinas siekiant užtikrinti Techninio sekretoriato inspektoriams ir ekspertams rengiamų mokymo kursų paslaugų veiksmingumą ir pilnavertiškumą. Tuo pat metu taip bus padidinta cheminė bei biologinė sauga ir pagerintas pasirengimas užkirsti kelią išpuoliams, kuriuose naudojamos toksinės cheminės medžiagos, ir į juos reaguoti. Ši veikla apims reikiamos įrangos, prietaisų ir medžiagos pirkimą; dėl to pagerės susijusių laboratorijų veiklos rezultatai.
      8.   CGUO Tikrinimo padalinio Informacijos tvarkymo sistemų modernizavimas
      Šiuo metu CGUO Tikrinimo padalinys naudoja įvairias pasenusias informacines sistemas, kai kurios iš jų yra itin individualizuotos. Tokios sistemos trukdo veiksmingai ir efektyviai tvarkyti informaciją.
      Tokie trukdžiai, be kita ko, yra:

                  —

                  nesujungtos sistemos,

                  —

                  pasenusios sistemos, kurioms trūksta šiuolaikinių pajėgumų,

                  —

                  itin didelis sistemų individualizavimas ir tai, kad neįmanoma laiku ir išteklių atžvilgiu veiksmingai atlikti patobulinimų,

                  —

                  tai, kad nėra šiuolaikiškų funkcijų, pavyzdžiui viso teksto paieškos funkcijų ir skaitmeninio tvarkymo,

                  —

                  tai, kad nėra vartotojo atliekamo darbo srauto proceso valdymo galimybių.

            Šia veikla siekiama modernizuoti CGUO Tikrinimo padalinio informacijos tvarkymo sistemas pakeičiant tas pagal užsakymą pritaikytas sistemas organizacijos dokumentų tvarkymo priemone, turinčia šiuolaikiškų pajėgumų. Tikimasi, kad tai bus naudinga, nes padidės informacijos tvarkymo veiksmingumas, sumažės rankomis atliekamo darbo, pagerės duomenų kokybė ir padidės analitiniai pajėgumai.
      9.   Vykdomosios tarybos atstovų ir besivystančios ekonomikos valstybių šalių stebėtojų vizitai į cheminių ginklų naikinimo objektus
      Iki šiol yra surengti aštuoni vizitai – keturi Jungtinėse Amerikos Valstijose, trys Rusijos Federacijoje ir vienas Kinijoje (į nebenaudojamų cheminių ginklų naikinimo objektus), finansavimą teikiant pagal Bendruosius veiksmus 2007/185/BUSP, Sprendimą 2009/569/BUSP ir Sprendimą 2012/166/BUSP. Iki šiol surengti vizitai buvo naudingi kaip priemonės klausimams arba problemoms, susijusioms su cheminį ginklą turinčios valstybės šalies programa, pagal kurią ji turi įvykdyti savo įsipareigojimus sunaikinti savo cheminį ginklą, spręsti. Šie vizitai bus naudingi visoms valstybėms šalims – jais bus padėta užtikrinti didesnį skaidrumą ir stiprinti pasitikėjimą, kad daroma pažanga visiškai sunaikinant likusius cheminius ginklus pagal CGUK nuostatas ir tikrinant Techniniam sekretoriatui. Projektu turėtų būti skatinamas platesnis valstybių šalių dalyvavimas tokiuose vizituose, tuo pat metu atsižvelgiant į atitinkamus finansinius kriterijus ir imantis veiksmų, kad būtų užtikrinta tinkama dalyvių rotacija.
      10.   Patirties, įgytos iš misijos Sirijoje, įgyvendinimas
      Pasibaigus programai, kurios numatomas tikslas – panaikinti Sirijos cheminio ginklo programą, CGUO atliks savo dalyvavimo šioje precedento neturinčioje operacijoje apžvalgą. Be to, CGUO jau dalyvauja vykdant tyrimą dėl cheminio ginklo naudojimo Sirijoje 2013 m. įgytos patirties pritaikymo pratybose, kurias vykdo Jungtinių Tautų (toliau – JT) Nusiginklavimo reikalų biuras (toliau – JT NRB). Todėl didelė dalis patirties, įgytos iš JT tyrimo ir misijos siekiant sunaikinti Sirijos cheminį ginklą, turėtų būti nustatyta 2014 m.
      Įgyta patirtimi reikės remtis ir ją reikės įtraukti į CGUO procedūras bei veiklą. Kad tai būtų atlikta kuo efektyviau, siūloma surengti seminarus siekiant išanalizuoti įgytą patirtį ir atitinkamos 2013 m. bei 2014 m. Sirijoje vykdytos veiklos padarinius CGUO. Šių seminarų rezultatai bus įtraukti į patikslintas CGUO procedūras ir būsimas mokymo programas.

         II projektas. Tarptautinis bendradarbiavimas

         Uždaviniai

                  —

                  Stiprinti ekonominį ir technologinį vystymąsi pasitelkiant tarptautinį bendradarbiavimą chemijos srityje, plėtojant veiklą, kuri, atsižvelgiant į jos tikslus, nėra uždrausta pagal CGUK.

                  —

                  Propaguoti CGUO misiją ir CGUK tikslus aktyviau įtraukiant valstybes šalis į tarptautinio bendradarbiavimo iniciatyvas, kuriomis siekiama naudoti chemines medžiagas taikiais tikslais.

         Tikslai

                  —

                  Besivystančios arba pereinamojo laikotarpio ekonomikos valstybėse šalyse stiprinti valstybės finansuojamų laboratorijų gebėjimus įgyvendinti CGUK cheminių medžiagų naudojimo taikiais tikslais srityje.

                  —

                  Besivystančios arba pereinamojo laikotarpio ekonomikos valstybėms šalims padėti stiprinti cheminės saugos ir saugumo valdymo metodus mažosiose ir vidutinėse chemijos pramonės įmonėse.

         Rezultatai

                  —

                  Aukštesnė besivystančios arba pereinamojo laikotarpio ekonomikos valstybių šalių techninė kompetencija valstybės finansuojamose laboratorijose tirti chemines medžiagas, susijusias su CGUK įgyvendinimu nacionaliniu lygiu, ir chemines medžiagas naudoti taikiais tikslais taikant šiuolaikinius tyrimo metodus, visų pirma naudojant dujų chromatografiją (GC) ir dujų chromatografiją-masės spektrometriją (GC-MS).

                  —

                  Aukštesnis besivystančios arba pereinamojo laikotarpio ekonomikos valstybių šalių mažųjų ir vidutinių įmonių darbuotojų, pramonės asociacijų atstovų ir nacionalinių valdžios institucijų ir (arba) vyriausybinių institucijų atstovų kompetencijos bei supratimo lygis procesų saugos ir saugumo valdymo srityje.

         Veikla

      1.   Analitinių gebėjimų ugdymo kursai
      Šie kursai vyksta dvi savaites, jų metu dalyviams rengiamas teorinis mokymas ir praktiniai užsiėmimai GC ir GC-MS srityse. Nagrinėjamos šios temos: techninė įranga, sistemų patvirtinimas ir optimalų galimybių išnaudojimas, problemų nustatymas, aplinkos mėginių paruošimas ir tokių mėginių GC/GC-MS tyrimas dėl su CGUK susijusių cheminių medžiagų. Dalyviams taip pat rengiamas intensyvus praktinis mokymas, skirtas įvairių mėginių plokštelių, kurios turi būti tiriamos naudojant GC kartu su elementų selektyviais detektoriais ir GC-MS elektronų poveikio bei cheminės jonizacijos būsenose, ruošimui. Galiausiai, dalyviai susipažindinami su įvairiomis ekstrahavimo, valymo ir derivacijos procedūromis. Kursai vedami remiant VERIFIN, pripažintai institucijai, atrinktai pasitelkiant skaidrią konkurso procedūrą, su kuria CGUO sudarė penkerių metų sutartį.
      2.   Pramonės sektoriaus informavimas – cheminės saugos ir saugumo valdymo seminarai
      Šie seminarai trunka dvi su puse dienos. Juose nagrinėjami, inter alia, saugos ir saugumo chemijos pramonėje klausimai, cheminio valdymo strategijos, cheminio proceso saugos valdymas, pramonės sektoriaus geriausios praktikos pavyzdžiai ir įvadas į atsakingos priežiūros iniciatyvą (angl. Responsible Care®).
      Įvadinėje sesijoje taip pat pateikiama CGUK bei tarptautinių bendradarbiavimo programų apžvalga. Atitinkamais atvejais bus užtikrintas bendradarbiavimas ir veiksmų koordinavimas su kitais šioje srityje patirties turinčiais subjektais.
      Vienas seminaras bus skirtas Šiaurės Afrikai, Artimiesiems Rytams ir Persijos įlankai ir vyks arabų kalba.

         III projektas. Mokslas ir technologijos

         Uždaviniai

      CGUO generaliniam direktoriui (toliau – generalinis direktorius) sudaryti galimybę teikti konsultacijas ir rekomendacijas valstybių šalių konferencijai, CGUO Vykdomajai tarybai arba valstybėms šalims mokslo ir technologijų, susijusių su CGUK, srityse.

         Tikslai

                  —

                  Nustatyti CGUO su mokslu ir technologijomis susijusios veiklos kryptį tarpiniu laikotarpiu tarp Ketvirtosios ir Penktosios peržiūros konferencijų.

                  —

                  Generaliniam direktoriui sudaryti sąlygas teikti specialias konsultacijas CGUO politikos formavimo organams ir valstybėms šalims mokslo ir technologijų, susijusių su CGUK, srityse.

                  —

                  Pasitelkti daugiau mokslo srities specialistų, kuriais galėtų naudotis CGUO, ir naudotis patobulintais mechanizmais siekiant gauti informaciją apie cheminės stebėsenos technologijų raidą ir informacinėmis priemonėmis, skirtomis sudėtingų duomenų rinkinių, kuriuose yra informacijos apie chemines medžiagas, analizei.

                  —

                  Kurti ir palaikyti tinklą, jungiantį ne techninės srities suinteresuotuosius subjektus, kurie gali papildyti mokslo srities specialistų, kuriais naudojasi CGUO, veiklą vertinant visus naujų mokslo šakų ir technologijų aspektus, siekiant teikti išsamesnes konsultacijas apie mokslą ir technologijas bei jų poveikį.

                  —

                  Sudaryti sąlygas kelioms ne vietoje esančioms laboratorijoms tirti toksinus remiant CGUK.

         Rezultatai

                  —

                  Besiplečiantis mokslo srities specialistų, kuriais gali naudotis CGUO, tinklas, kuris sustiprins dedamas mokslo ir technologijų stebėsenos pastangas ir padidins CGUK vaidmenį ir žinomumą tarp mokslo bendruomenės narių.

                  —

                  Užmegzti ir palaikomi ryšiai su mokslo srities specialistais, kurie dalyvauja plėtojant naujas mokslo šakas ir technologijas, susijusias su CGUK.

                  —

                  Sudarytos galimybės ne techninės srities suinteresuotuosius subjektus įtraukti į produktyvias diskusijas mokslo ir technologijų plėtojimo klausimais su techninės srities ekspertais siekiant įvertinti poveikį saugumui ir riziką.

                  —

                  Konsultacijos ir rekomendacijos mokslo ir technologijų srityse, susijusiose su CGUK, kuriuos CGUK Mokslinė patariamoji taryba teikia valstybėms šalims.

                  —

                  Didesnis informuotumas apie poreikį tirti su CGUK susijusius toksinus.

         Veikla

      1.   Chemijos srities informacinės technologijos, skirtos palankesnėms sąlygoms tarptautiniam bendradarbiavimui sudaryti
      Šia veikla siekiama sukurti mokslininkų darbo grupę siekiant bendrai rinkti, lyginti ir analizuoti duomenis, turinčius unikalius cheminius pėdsakus. Siekiama kaupti cheminius pėdsakus turinčius duomenis, surinktus vykdant plataus spektro įprastą cheminės stebėsenos veiklą (pvz., vykdant atmosferos stebėseną, renkant aplinkos mėginius, atliekant vandens testavimą ir vykdant kitą veiklą surinktus duomenis). Tikslas – suburti skirtingų pasaulio regionų chemijos ir informatikos srities mokslininkus siekiant sukurti centrą, per kurį kolegoms būtų platinama informacija, kad būtų galima vizualizuoti pasaulinę ir regioninę veiklą chemijos srityje ir atlikti jos informacinę analizę. Šiuo darbu siekiama sudaryti palankesnes sąlygas Techniniam sekretoriatui bendradarbiauti su mokslo bendruomene. Pagrindinis rezultatas bus duomenų lyginimo centras, kuriame duomenys bus lyginami ir redukuojami į formatus, suderinamus su analitinėmis priemonėmis, kurias naudoja bendradarbiaujantys tyrėjai. Viename iš dalyvaujančių universitetų įkurtas centras rems bendradarbiaujančių mokslininkų tinklą ir stiprins jo gebėjimus plėstis pasibaigus įgyvendinimo laikotarpiui.
      2.   Pokyčių mokslo ir technologijų srityje įvertinimas
      Rengiami ekspertų seminarai, kuriuose dalyvauja ir Mokslinės patariamosios tarybos nariai, Tarptautinės teorinės ir taikomosios chemijos sąjungos asocijuoti ekspertai ir kiti ekspertai, siekiant įvertinti dabartinių ir ateityje galimų pokyčių mokslo ir technologijų srityje poveikį CGUK įgyvendinimui.
      Šiuo darbu bus teikiama parama Mokslinei patariamajai tarybai rengiant pokyčių mokslo ir technologijų srityje ataskaitą, skirtą CGUK ketvirtosios peržiūros konferencijai.
      Bus nagrinėjamos galimų partnerysčių su kitomis tarptautinėmis organizacijomis galimybės siekiant įvykdyti šią veiklą.
      3.   Daugialypis chemijos panaudojimas: technologijų pokyčių saugumo aspektų supratimas
      Rengiami regioniniams kompetencijų centrams ir universitetų fakultetams, susijusiems su masinio naikinimo ginklo saugumo klausimais, skirti seminarai. Tikslas – padėti tiems, kuriems kyla susirūpinimas dėl technologijų pokyčių poveikio, suprasti procesą, kaip technologijos yra sugalvojamos, plėtojamos, pritaikomos ir įdiegiamos.
      Seminare dalyvaujantys asmenys įgys gebėjimų ir supratimą:

                  —

                  mokslo disciplinų (visų pirma, chemijos ir biologijos susiejimas, tačiau tuo neapsiribojant) susiejimo srityje, nes tai yra didelė naujųjų technologijų plėtojimo galimybė ir gali taikomųjų programų ir metodų pagrindu tapti bendra technologijų plėtra,

                  —

                  technologijų stebėsenos geriausios praktikos srityje,

                  —

                  kaip geriau įvertinti naujųjų ir kintančių technologijų riziką ir

                  —

                  kaip suvokti, kad naujųjų technologijų pritaikymas yra lemiamas veiksmingo saugumo valdymo aspektas.

            Ši veikla suteiks daugiau įžvalgos, kaip mokslu ir technologijomis remiamas veiksmingas daugiašalio saugumo ir masinio naikinimo ginklo sutarčių įgyvendinimas, pasinaudojant CGUK pavyzdžiu.
      4.   Mokslinės patariamosios tarybos laikinosios darbo grupės
      Laikinųjų darbo grupių pagalbiniais posėdžiais bus sudaryta galimybė Mokslinei patariamajai tarybai teikti specializuotas technines konsultacijas generaliniam direktoriui dėl CGUK įgyvendinimo. O tai savo ruožtu generaliniam direktoriui suteiks galimybę konsultuoti politikos formavimo organus ir valstybe šalis politikos klausimais, remiantis tvirtomis mokslinėmis rekomendacijomis.
      5.   Veikla siekiant parengti standartizuotus analitinius metodus, skirtus biologinių toksinų analizei
      Biologiniai toksinai reglamentuojami Biologinių ginklų konvencija (toliau – BGK). Du biologiniai toksinai (ricinas ir saksitoksinas) taip pat yra įtraukti į CGUK sąrašą kaip cheminis ginklas ir yra griežtai reglamentuojami. Kiti biologiniai toksinai taip pat gali atitikti CGUK bendro tikslo kovoti su toksinių medžiagų naudojimu kare kriterijus.
      BGK nėra nustatyta griežto tikrinimo režimo kaip CGUK. Pagal CGUK inspektoriai yra įgalioti imti mėginius ir atlikti analizę vietoje (jei įmanoma, tačiau dažnai neįmanoma biologinių toksinų atveju) arba nusiųsti juos į ne vietoje esančias laboratorijas. Norint atlikti analizę ne vietoje esančiose laboratorijose, reikalinga sudėtinga analitinė įranga ir metodai, taip pat etaloninės medžiagos ar nuorodiniai duomenys.
      Šiam projektui CGUO laboratorija ir bendradarbiaujančios laboratorijos:

                  —

                  parengs ir (arba) įgys etalonines medžiagas

                  —

                  atliks palyginamuosius laboratorinius bandymus

                  —

                  parengs ir patvirtins rekomenduojamas veiklos procedūras, skirtas biologinių toksinų analizei

                  —

                  rinks nuorodinius duomenis iš bendradarbiaujančių laboratorijų

                  —

                  dalysis rekomenduojamomis veiklos procedūromis ir nuorodiniais duomenimis su bendradarbiaujančiomis laboratorijomis ir mokslo bendruomene

                  —

                  vertins analitines procedūras/aptikimo rinkinius, kuriuos galima naudoti vietoje siekiant padėti priimti sprendimus ne vietoje atliekant analizę ir kaip apsauginį komponentą vietoje dirbantiems inspektoriams.

         IV projektas. Valstybių šalių pasirengimas užkirsti kelią išpuoliams, kuriuose naudojamos cheminės medžiagos, ir į juos reaguoti

         Uždaviniai

      Prisidėti prie valstybių šalių gebėjimo užkirsti kelią teroro aktams, kurių metu naudojamas cheminis ginklas, būti jiems pasirengusioms ir į juos reaguoti plėtojimo, taip pat gerinti jų reagavimą į pagalbos prašymus cheminių medžiagų panaudojimo ar jų panaudojimo pavojaus atveju.

         Tikslai

                  —

                  Didinti valstybių šalių informuotumą apie tai, kad svarbu laiku pateikti išsamias deklaracijas dėl nacionalinių apsaugos tikslams skirtų programų.

                  —

                  Didinti valstybių šalių indėlį padedant CGUO pasirengti reaguoti į pagalbos prašymus.

                  —

                  Skatinti valstybes šalis puoselėti regioninių tinklų kūrimą savo regionuose ar subregionuose, kad jos geriau suderintai reaguotų į išpuolius, kai naudojamas cheminis ginklas.

                  —

                  Raginti valstybes šalis užmegzti subregionų veiksmų koordinavimo ir bendradarbiavimo santykius reaguojant su cheminiu ginklu susijusių ekstremalių situacijų atveju.

                  —

                  Stiprinti valstybių šalių gebėjimą toliau skleisti mokymo kursuose įgytas žinias ir gebėjimus.

                  —

                  Išbandyti ir įvertinti cheminės avarijos prevenciją, pasirengimą jai ir reagavimą į ją nacionaliniu lygiu, taip pat geriau informuoti apie tai, kokių reikia imtis tolesnių veiksmų siekiant stiprinti pasirengimą.

                  —

                  Išbandyti ir įvertinti tarptautinės bendruomenės veiksmų koordinavimą cheminės avarijos prevencijos ir reagavimo į ją atveju.

         Rezultatai

                  —

                  Sudarytos išankstinės sąlygos sukurti regioninį greitojo reagavimo personalo tinklą.

                  —

                  Valstybės šalys informuotos, kad svarbu laiku pateikti išsamias deklaracijas dėl nacionalinių apsaugos tikslams skirtų programų.

                  —

                  Valstybės šalys yra geriau pasirengusios teikti pagalbą CGUO reaguodamos į pagalbos prašymą.

                  —

                  Didesnis valstybių šalių informuotumas apie būtinybę skatinti bendradarbiavimą išpuolio atveju kilus su cheminiu ginklu susijusioms ekstremaliosioms situacijoms.

                  —

                  Vidurinės Azijos valstybių šalių instruktorių grupė, kuri gali prisidėti prie reagavimo į su cheminiu ginklu susijusias ekstremaliąsias situacijas plano mokydama savo pirmojo reagavimo pajėgų narius.

                  —

                  Susijusių valstybių šalių reagavimo į ekstremaliąją situaciją planai, skirti su toksinėmis cheminėmis medžiagomis susijusioms avarijoms likviduoti, patobulinti įtraukiant žinių ir praktikos perdavimą.

         Veikla

      1.   Regioniniai pagalbos ir apsaugos mokymai
      Vidurinės Azijos valstybėms šalims skirtas viso ciklo mokymo modulis siekiant įtraukti bazinius ir aukštesnio lygio mokymo kursus pagalbos ir apsaugos srityje. Po kursų būtų surengtos žinias užtvirtinančios pratybos, kurių metu dalyviai įgytas žinias taikytų praktikoje realiomis sąlygomis. Šio mokymų ciklo rezultatas bus padidintas atsparumas toksinių cheminių medžiagų naudojimui netinkamais tikslais ir sustiprinti nacionaliniai bei regioniniai gebėjimai reaguoti į toksinių cheminių medžiagų naudojimą netinkamais tikslais. Paskui bus svarstoma galimybė šiuos mokymus baigusius regiono pirmojo reagavimo pajėgų narius kviesti į CGUO finansuojamus instruktorių mokymo kursus siekiant jiems padėti toliau skleisti įgytas žinias ir gebėjimus.
      2.   Regioninės koordinavimo pratybos pagalbos teikimo srityje
      Pagal CGUK X straipsnio 7 dalį siūlomos pratybos yra tolesnė veikla, vykdoma po 2013 m. spalio mėn. Argentinoje surengto pagalbos koordinavimo seminaro, ir jomis bus siekiama išbandyti pagalbos teikimo mechanizmus tarp dviejų ar trijų Lotynų Amerikos regiono valstybių šalių, turinčių bendrą sieną, jose taip pat dalyvaus dalyviai iš likusių regiono valstybių partnerių ir jiems bus skirtos įvairios užduotys.
      3.   Regioniniai pagalbos ir apsaugos seminarai
      Parama šiai veiklai nustatyta Sprendime 2009/569/BUSP ir Sprendime 2012/166/BUSP. Ši veikla sumanyta kaip valdytojų ir planuotojų, kurie yra susiję su civilių gyventojų apsauga nuo cheminio ginklo arba kurie būtų atsakingi už pagalbos ekstremaliosios situacijos atveju teikimą, forumas pagal CGUK X straipsnį. Seminaruose teikiama informacija apie X straipsnio įgyvendinimą, CGUO įgyvendinamus nacionalinius ir tarptautinius projektus, regioninį požiūrį į pagalbą ir apsaugą ir sunkumus bei naujas galimybes pagalbos ir apsaugos nuo cheminio ginklo ir kitų toksinių cheminių medžiagų srityje. Be to, jais siekiama skatinti diskusiją keliais su pagalba ir apsauga susijusiais klausimais ir jų nagrinėjimą, daugiausia dėmesio skiriant tokioms sritims kaip valstybių šalių teisės ir pareigos pagal CGUK X straipsnį, deklaracijų dėl apsaugos programų teikimas ir trūkumų bei probleminių sričių analizė. Juose taip pat pateikiama pagalbos ir apsaugos veiklos atitinkamame regione apžvalga. Dalyviai daro pristatymus, kad pasidalytų patirtimi, įgytomis žiniomis ir mintimis pagalbos ir apsaugos bei greitojo reagavimo į grėsmes, susijusias su toksinių cheminių medžiagų naudojimu netinkamais tikslais, srityje. Šie seminarai bus skirti Lotynų Amerikai ir Azijai.
      4.   Teorinio modeliavimo pratybos
      Parama šiai veiklai nustatyta Sprendime 2009/569/BUSP ir Sprendime 2012/166/BUSP. Teorinio modeliavimo pratybų projektas yra tolesnė veikla, susijusi su 2013 m. rugpjūčio mėn. Indonezijoje surengtomis Teorinio modeliavimo pratybomis (finansuojamos pagal Sprendimą 2012/166/BUSP), ir jį rengiant remiamasi šiose pratybose įgyta patirtimi. Vienas iš pratybų rezultatų buvo Teorinio modeliavimo pratybų modulio sukūrimas ir šį modelį galima taikyti kituose regionuose vykdant gebėjimų stiprinimo veiklą. Pratybų metu bus nagrinėjamas tarpvalstybinių sprendimų priėmimas ir atitinkamos nacionalinės bei tarptautinės organizacijos bus skatinamos keistis informacija ir teikti tarpusavio pagalbą siekiant mažinti išpuolių, kuriuose naudojamos toksinės cheminės medžiagos, riziką ir poveikį. Šis projektas papildo kitas CGUO programas, visų pirma susijusias su pagalba ir apsauga, kurios nustatytos pagal CGUK X straipsnį, taip pat CGUO pastangas remti valstybes šalis priimant nacionalines įgyvendinimo priemones ir projektą „CGUO – chemijos įmonių saugumo stiprinimo forumas“ (finansuojamą pagal Sprendimą 2012/166/BUSP). Pagal X straipsnio nuostatas valstybės šalys gali gauti CGUO teikiamas ekspertų konsultacijas ir pagalbą apsaugos nuo cheminio ginklo gebėjimų kūrimo ir stiprinimo srityje.

         V projektas. Visuotinis taikymas ir informavimo veikla

         Uždaviniai

                  —

                  Skatinti valstybes, kurios nėra CGUK šalys, geriau suprasti prisijungimo prie CGUK bei aktyvesnio dalyvavimo CGUO veikloje privalumus.

                  —

                  Didinti informuotumą apie CGUO ir CGUK, visų pirma plačiosios visuomenės ir švietimo sektoriaus tam tikrų tikslinių grupių, pavyzdžiui, chemijos ir chemijos inžinerijos studentų ir dėstytojų antriniame ir tretiniame studijų lygyje, informuotumą.

         Tikslai

                  —

                  Didinti studentų ir dėstytojų bei kitų atitinkamų grupių informuotumą ir žinias apie CGUO ir CGUK.

                  —

                  Didinti CGUO matomumą ir aiškinti jos veiklą plačiajai visuomenei.

                  —

                  Tobulinti priemones, kad būtų galima informuoti kuo didesnę plačiosios visuomenės dalį, visų pirma ne techninės srities asmenis ir ne specialistus.

                  —

                  Didinti jaunimo atrinktose valstybėse ar regionuose informuotumą apie CGUO ir CGUK.

                  —

                  Valstybės, kurios nėra CGUK šalys, aktyviau dalyvauja CGUO veikloje ir geriau supranta CGUK ir jos teikiamus privalumus.

                  —

                  Plėsti bendradarbiavimą su suinteresuotaisiais subjektais esminiais klausimais, kurie kyla CGUO institucinio perinamojo proceso laikotarpiu.

         Rezultatai

                  —

                  Išplatinta nacionalinių, regioninių ir tarptautinių asociacijų parengta mokomoji medžiaga ir ji naudojama mokyklose bei universitetuose.

                  —

                  Visuomenė daugiau įtraukta į su CGUO ir CGUK susijusią veiklą rengiant parodas įvairių renginių metu visame pasaulyje.

                  —

                  Didesnė jaunimo sąveika su CGUO atrinktose valstybėse ar regionuose, plėtojamos socialinės žiniasklaidos priemonės ir CGUO partneriai naudojasi tomis priemonėmis.

                  —

                  Daugiau naujų valstybių šalių, prisijungusių prie CGUK.

                  —

                  Pilietinė visuomenė daugiau prisideda prie CGUO politikos formavimo proceso, įskaitant galimybę tiesiogiai pristatyti savo požiūrį esminiais klausimais atstovams valstybių šalių konferencijos specialiose plenarinėse sesijose.

                  —

                  Dokumentinė medžiaga, įskaitant visiems tikslams skirtą vaizdo medžiagą, kurios bendrasavininkė yra CGUO, parengta platinimui ir pagrindinės auditorijos informavimui.

         Veikla

      1.   Švietimo ir informavimo priemonių bei medžiagos vertimas ir platinimas
      Per 2013 m. ir 2014 m. Techninis sekretoriatas (iš dalies remiamas pagal Sprendimą 2012/166/BUSP) parengė kelias švietimo ir informavimo priemones anglų kalba. Siekiant, kad tokią medžiagą įvairūs suinteresuotieji subjektai galėtų naudoti maksimaliai kuo didesniame skaičiuje valstybių šalių, ji turi būti išversta į kitas penkias oficialias CGUO kalbas ir į kitas plačiai naudojamas kalbas. Be to, išverstą medžiagą reikės plačiai išplatinti.
      2.   CGUO parodos parengimas
      Profesionalios parodos apie CGUO ir CGUK parengimas, kad ją būtų galima naudoti atitinkamuose susitikimuose, konferencijose ir pan., bendradarbiaujant su mokslo ir taikos muziejais. CGUO kartu su Nobelio taikos premijos centru, Hagoje esančiu MUSEON ir kitais subjektais jau atliko dalį darbo, tačiau pagal šį projektą bus parengta profesionaliai suprojektuota paroda, kurią CGUO galės naudoti tiek kartų, kiek reikės.
      3.   Jaunimo informavimas
      Jaunimui (15–25 metų amžiaus) skirti informavimo seminarai siekiant didinti informuotumą apie CGUO ir CGUK ir sudominti jaunimą ieškoti būsimų profesijų galimybių įvairiose srityse ir sektoriuose tarptautiniu lygiu. Be kita ko, bus rengiami asmeniniai seminarai ir bus plėtojamos socialinės žiniasklaidos priemonės, kurias galės naudoti regioniniai partneriai ir universitetai.
      4.   Palankesnių sąlygų visuotiniam taikymui sudarymas, sudarant palankesnes sąlygas valstybėms, nesančioms CGUK šalimis, prisijungti prie CGUK
      Visuotinio taikymo darbo planą sudaro: koncepcija – konkrečiam tikslui pritaikytas požiūris, konkrečiai valstybei pritaikytas lankstus formatas (nuo mišriosios diplomatijos iki neformaliosios diplomatijos (angl. 1.5–2.0 track)), kvietimas prisijungti ir informavimas, daugiašalė partnerystė; CGUO veiklos CGUO buveinėje ar kitur finansavimas; konkrečioms valstybėms skirti seminarai; regioninis požiūris; neformaliosios diplomatijos renginiai; valstybių kontaktinių duomenų bazė ir koordinavimo plėtojimas.
      5.   Parama NVO dalyvavimui CGUO veikloje
      NVO, užsiregistravusių ir dalyvavusių CGUO konferencijose, skaičius nuolat didėja, ypač jų skaičius išaugo nuo 2008 m., o didžiausias skaičius užfiksuotas 2013 m. balandžio mėn. Trečiojoje peržiūros konferencijoje, kurioje kaip dalyvės buvo patvirtintos 70 NVO iš visų regionų. Be to, NVO pirmą kartą aktyviai dalyvavo CGUO konferencijose – jos kreipėsi į atstovus Trečiosios peržiūros konferencijos ir 18-osios valstybių šalių konferencijos specialiose plenarinėse sesijose. Pagal šį pasiūlymą bus teikiama bazinė kelionės ir apgyvendinimo parama NVO atstovams iš besivystančios arba pereinamojo laikotarpio ekonomikos valstybių, kad jie galėtų dalyvauti visose 2015 ir 2016 m. valstybių šalių konferencijose.
      6.   Parama daugiaserijinio dokumentinio videofilmo „Fires“ kūrimui ir propagavimui
      Projektą „Fires“ kuria CGUO Žiniasklaidos ir viešųjų reikalų padalinys. Jis sukūrė 4 serijas, kurių kiekvienos trukmė nuo 5 iki 20 min., ir pirminę seriją „A Teacher's Mission“, kuri sulaukė didelio CGUO Mokslinės patariamosios tarybos Švietimo ir informavimo laikinosios darbo grupės palaikymo ir buvo įvertinta kaip veiksminga mokomoji priemonė. Naujausia serija „Ich Liebe Dich“ sukėlė dar didesnį suinteresuotųjų subjektų susidomėjimą projektu, o kelios valstybės šalys pareiškė teiksiančios paramą medžiaga ir bendradarbiausiančios kuriant būsimas serijas. Sąjungos finansavimu bus užtikrintas bent 3 tolesnių serijų sukūrimas.

         VI projektas. Afrikai skirta programa

         Uždavinys

      Stiprinti Afrikos valstybių šalių gebėjimą vykdyti pagal CGUK prisiimtus įsipareigojimus.

         Tikslai

      1 tikslas (Įgyvendinimas nacionaliniu lygiu)

                  —

                  Sustiprinti Afrikos valstybių šalių gebėjimai vykdyti efektyvų įgyvendinimą nacionaliniu lygiu.

                  —

                  Didesnis skaičius Afrikos valstybių šalių, kurios gali vykdyti efektyvų įgyvendinimą nacionaliniu lygiu kokybiniu ir kiekybiniu požiūriu.

                  —

                  Geresnis Afrikos valstybių šalių nacionalinių valdžios institucijų su CGUK susijusių klausimų supratimas ir informuotumas apie juos siekiant tinkamo bendradarbiavimo ir paramos.

                  —

                  Muitinių, kontroliuojančių prekybą cheminėmis medžiagomis ir vykdančių jos stebėseną, efektyvus veikimas.

                  —

                  Sustiprintas tarpžinybinis bendradarbiavimas, kuriuo remiamas efektyvus CGUK įgyvendinimas nacionaliniu lygiu, vadovaujant nacionalinei valdžios institucijai.

            2 tikslas (Cheminių medžiagų naudojimas taikiais tikslais)

                  —

                  Stiprinti besivystančios arba pereinamojo laikotarpio ekonomikos Afrikos valstybių šalių valstybės finansuojamų laboratorijų gebėjimą įgyvendinti CGUK cheminių medžiagų naudojimo taikiais tikslais srityje.

                  —

                  Įtvirtinti cheminės saugos valdymo metodus besivystančios arba pereinamojo laikotarpio ekonomikos Afrikos valstybių šalių mažosiose ir vidutinėse chemijos pramonės įmonėse.

         Rezultatai

      1 rezultatas (Įgyvendinimas nacionaliniu lygiu)

                  —

                  Atitinkami suinteresuotieji subjektai geriau supranta CGUK ir yra daugiau apie ją informuoti, jie sustiprino savo vaidmenį ir daugiau dalyvauja vykdant įgyvendinimą nacionaliniu lygiu.

                  —

                  Afrikos valstybių šalių muitinės pareigūnai geriau supranta ir geriau geba efektyviai vykdyti pareigas, susijusias su į sąrašus įtrauktų cheminių medžiagų importu ir (arba) eksportu, ir geriau koordinuoja veiklą su nacionalinėmis valdžios institucijomis.

                  —

                  Atitinkami suinteresuotieji subjektai turi teisingą ir atnaujintą informaciją apie teikiamą efektyvų mokymą.

                  —

                  Galimai suinteresuotos agentūros ir (arba) įstaigos remdamos CGUK įgyvendinimą sutiko trumpuoju laikotarpiu užtikrinti tarpusavio sinergiją.

            2 rezultatas (Cheminių medžiagų naudojimas taikiais tikslais)

                  —

                  Afrikos valstybių šalių valstybės finansuojamos laboratorijos pagerino techninę kompetenciją tirti chemines medžiagas, susijusias su CGUK įgyvendinimu nacionaliniu lygiu, ir chemines medžiagas naudoti taikiais tikslais taikant šiuolaikinius tyrimo metodus, visų pirma naudojant GC ir GC-MS.

                  —

                  Padidėjo Afrikos valstybių šalių mažųjų ir vidutinių įmonių darbuotojų, pramonės asociacijų atstovų ir nacionalinių valdžios institucijų ir (arba) vyriausybinių institucijų atstovų kompetencija bei supratimas procesų saugos valdymo praktikos srityje.

         Veikla

      1.   Regioninis nacionalinių valdžios institucijų suinteresuotųjų subjektų forumas
      Nacionalinėms valdžios institucijoms tenka konkretūs ir svarbūs vaidmenys bei atsakomybė už veiksmingą įgyvendinimą. Jos turi plėtoti ir palaikyti labai glaudžius ir gerus bendradarbiavimo santykius su kitais atitinkamais suinteresuotaisiais subjektais valstybės lygiu. Bendradarbiavimas ne visada yra veiksmingas, nes vis dar yra spragų ir trūksta gero tarpusavio supratimo. Siūlomu Regioniniu suinteresuotųjų subjektų forumu siekiama suburti pagrindinius suinteresuotuosius subjektus ir nacionalinių valdžios institucijų atstovus, kad jie susitiktų, pažintų ir geriau suprastų vieni kitus. Be to, tai bus gera proga dalytis patirtimi ir keistis požiūriais bei susirūpinimą keliančiais klausimais siekiant veiksmingo bendradarbiavimo. Tai siūloma kaip bandomasis projektas Afrikos regionui.
      2.   Regioniniai mokymo kursai valstybių šalių muitinėms apie CGUK perdavimų režimo techninius aspektus
      Muitinės pareigūnams parama nustatyta pagal Bendruosius veiksmus 2005/913/BUSP, Bendruosius veiksmus 2007/185/BUSP, Sprendimą 2009/569/BUSP ir Sprendimą 2012/166/BUSP. Remiantis įgyta patirtimi bus vykdoma muitinės pareigūnų informavimo veikla mokymo kursuose siekiant patobulinti duomenų apie į sąrašus įtrauktų cheminių medžiagų importą ir eksportą rinkimą ir perdavimą nacionalinėms valdžios institucijoms. Rengiamas mokymas apims praktinį demonstravimą ir pratybas bei elementą, kuriame įtrauktas instruktorių mokymas. Mokymą Afrikos regione vykdys Techninio sekretoriato Paramos įgyvendinimui padalinys, techninėmis žiniomis prisidės Deklaracijų padalinys.
      3.   Akademinės ir (arba) informacinės medžiagos apie CGUK teikimas
      Siekiant didinti Afrikos valstybių šalių supratimą ir informuotumą apie CGUK, bus rengiama informacinė medžiaga ir ji bus teikiama universitetų Chemijos fakultetų bibliotekai per atitinkamas nacionalines valdžios institucijas. Pirmame etape vykdant veiklą bus siekiama teikti informaciją, o antro etapo metu į universitetų rengimo/mokymo programą bus įtraukta CGUK. Tai siūloma kaip bandomasis projektas Afrikos regionui.
      4.   Sinergija ir partnerystė siekiant užtikrinti efektyvų įgyvendinimą
      Veikla siekiama propaguoti galimų suinteresuotųjų agentūrų/įstaigų įsipareigojimą remti CGUK įgyvendinimą. Tai yra regioninės/subregioninės karo mokymo įstaigos, muitinių mokymo įstaigos, atitinkamos laboratorijos, akademinės įstaigos, NVO ir bendruomenių organizacijos. Nustačius valstybę šalį, kuriai bus taikomas bandomasis projektas, bus parengiami ir įgyvendinami bendradarbiavimo veiksmai. Nacionalinės valdžios institucijos, kuriai taikomas bandomasis projektas, rengiamas įvairius sektorius apimantis nacionalinis renginys, skirtas visiems pagrindiniams suinteresuotiesiems subjektams: agentūroms, įstaigoms, institucijoms, kurios pagal nacionalinius įgaliojimus dalyvauja CGUK įgyvendinime nacionaliniu lygiu, siūlomas kaip bandomasis projektas Afrikos regionui.
      5.   Analitinių gebėjimų ugdymo kursai
      Šie kursai vyksta dvi savaites, jų metu dalyviams rengiamas teorinis mokymas ir praktiniai užsiėmimai GC ir GC-MS srityse. Nagrinėjamos šios temos: techninė įranga, sistemų patvirtinimas ir optimalų galimybių išnaudojimas, problemų nustatymas, aplinkos mėginių paruošimas ir tokių mėginių GC/GC-MS tyrimas dėl su CGUK susijusių cheminių medžiagų. Dalyviams taip pat rengiamas intensyvus praktinis mokymas, skirtas įvairių mėginių plokštelių, kurios turi būti tiriamos naudojant GC kartu su elementų selektyviais detektoriais ir GC-MS elektronų poveikio bei cheminės jonizacijos būsenose, ruošimui. Galiausiai, dalyviai susipažindinami su įvairiomis ekstrahavimo, valymo ir derivacijos procedūromis. Kursai vedami remiant VERIFIN, pripažintai institucijai, atrinktai pasitelkiant skaidrią konkurso procedūrą, su kuria CGUO sudarė penkerių metų sutartį.
      6.   Pramonės sektoriaus informavimas – seminarai CGUK ir cheminių procesų saugos klausimais
      Šie seminarai trunka dvi su puse dienos. Juose nagrinėjami, inter alia, saugos ir saugumo chemijos pramonėje klausimai, cheminio valdymo strategijos, cheminio proceso saugos valdymas, pramonės sektoriaus geriausios praktikos pavyzdžiai ir įvadas į atsakingos priežiūros iniciatyvą (angl. Responsible Care®).
      Įvadinėje sesijoje taip pat pateikiama CGUK bei tarptautinių bendradarbiavimo programų apžvalga.


title: 2010/744/ES: 2010 m. lapkričio 24 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Nyderlandų paraiška EGF/2009/026 NL/Šiaurės Olandija ir Utrechtas, 18 skyrius)

text:
4.12.2010

               LT

               Europos Sąjungos oficialusis leidinys

               L 318/41

         EUROPOS PARLAMENTO IR TARYBOS SPRENDIMAS
   2010 m. lapkričio 24 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Nyderlandų paraiška EGF/2009/026 NL/Šiaurės Olandija ir Utrechtas, 18 skyrius)
   (2010/744/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių pagrindinių pasaulio prekybos sistemos struktūrinių pokyčių, ir padėti jiems vėl integruotis į darbo rinką.

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paraiškas dėl paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio.

               (3)

               2006 m. gegužės 17 d. tarpinstituciniame susitarime numatyta galimybė mobilizuoti EGF lėšas neviršijant metinės viršutinės 500 mln. EUR ribos.

               (4)

               2009 m. gruodžio 30 d. Nyderlandai pateikė paraišką mobilizuoti EGF lėšas dėl darbuotojų atleidimo 79 įmonėse, kurios vykdo veiklą NACE 2 red. 18 skyriaus (spausdinimas ir įrašytų laikmenų tiražavimas) sektoriuje dviejuose gretimuose NUTS II lygmens Šiaurės Olandijos (NL32) ir Utrechto (NL31) regionuose, ir iki 2010 m. gegužės 6 d. pateikė papildomos informacijos. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 2 266 625 EUR sumą.

               (5)

               Todėl EGF lėšos turėtų būti mobilizuotos finansinei paramai pagal Nyderlandų pateiktą paraišką suteikti,

         NUSPRENDĖ:
   1 straipsnis
   2010 m. finansinių metų Europos Sąjungos bendrajame biudžete iš Europos prisitaikymo prie globalizacijos padarinių fondo mobilizuojama 2 266 625 EUR įsipareigojimų ir mokėjimų asignavimų suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2010 m. lapkričio 24 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         O. CHASTEL

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 1995 m. spalio 30 d. Tarybos Sprendimas dėl Bendrojo Europos ekonominės bendrijos ir Brazilijos Federacinės Respublikos bendradarbiavimo susitarimo sudarymo

text:
Svarbus teisinis pranešimas

|

31995D0445

Oficialusis leidinys L 262 , 01/11/1995 p. 0053 - 0053

		Tarybos Sprendimas1995 m. spalio 30 d.dėl Bendrojo Europos ekonominės bendrijos ir Brazilijos Federacinės Respublikos bendradarbiavimo susitarimo sudarymo(95/445/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 ir 130y straipsnius, kartu su 228 straipsnio 2 dalies pirmuoju sakiniu ir 228 straipsnio 3 dalies pirmąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi pagal Sutarties 130u straipsnį Bendrijos bendradarbiavimo vystymosi labui politika skatina tvarią besivystančių šalių ekonominę ir socialinę plėtrą, sklandų ir laipsnišką jų integravimą į pasaulio ekonomiką ir kovą su skurdu šiose šalyse,kadangi siekdama savo tikslų išorės santykių srityje, Bendrija turėtų patvirtinti Bendrąjį Europos ekonominės bendrijos ir Brazilijos Respublikos Federacinės Respublikos prekybos ir ekonominio bendradarbiavimo susitarimą,NUSPRENDĖ:1 straipsnisBendrijos vardu patvirtinamas Bendrasis Europos ekonominės bendrijos ir Brazilijos Federacinės Respublikos bendradarbiavimo susitarimas,Susitarimo tekstas pridedamas prie šio sprendimo.2 straipsnisTarybos pirmininkas Bendrijos vardu pateikia Susitarimo 33 straipsnyje numatytą pranešimą [3].3 straipsnisKomisija, padedama valstybių narių atstovų, atstovauja Bendrijai pagal Susitarimo 29 straipsnį įsteigtame Jungtiniame komitete.4 straipsnisSprendimas skelbiamas Europos Bendrijų oficialiajame leidinyje.Priimta Briuselyje, 1995 m. spalio 30 d.Tarybos varduPirmininkasJ. Solana[1] OL C 163, 1992 6 30, p. 11.[2] OL C 337, 1992 12 21, p. 237.[3] Šio Susitarimo įsigaliojimo dieną Tarybos Generalinis sekretoriatas paskelbs Europos Bendrijų oficialiajame leidinyje.--------------------------------------------------


title: 2011 m. liepos 18 d. Tarybos sprendimas 2011/424/BUSP, kuriuo skiriamas Europos Sąjungos specialusis įgaliotinis pietinėms Viduržemio jūros regiono šalims

text:
19.7.2011

               LT

               Europos Sąjungos oficialusis leidinys

               L 188/24

         TARYBOS SPRENDIMAS 2011/424/BUSP
   2011 m. liepos 18 d.
   kuriuo skiriamas Europos Sąjungos specialusis įgaliotinis pietinėms Viduržemio jūros regiono šalims
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Europos Sąjunga, atsižvelgdama į naujausius pokyčius arabų pasaulyje, turi stipriau ir išsamiau reaguoti;

               (2)

               Europos Vadovų Taryba 2011 m. vasario 4 d. ir 2011 m. kovo 11 d. priėmė deklaracijas, o kovo 24–25 d. – išvadas, kuriose pareikštas Sąjungos ketinimas remti visus žingsnius demokratinio pertvarkymo pietinėse kaimyninėse šalyse link ir plėtoti naują partnerystę su tuo regionu;

               (3)

               2011 m. vasario 21 d. Taryba priėmė išvadas dėl pokyčių pietinėse kaimyninėse šalyse, o 2011 m. birželio 20 d. – išvadas dėl Europos kaimynystės politikos, kuriose palankiai įvertino Sąjungos vyriausiojo įgaliotinio užsienio reikalams ir saugumo politikai (VĮ) pasiūlymą paskirti Europos Sąjungos specialųjį įgaliotinį pietinėms Viduržemio jūros regiono šalims;

               (4)

               VĮ ir Europos Komisija savo 2011 m. kovo 8 d. ir kovo 25 d. komunikatuose pateikė pasiūlymus dėl partnerystės siekiant demokratijos ir bendros gerovės, tai pat dėl naujo požiūrio į partnerystę su Sąjungos kaimyninėmis šalimis pagal Europos kaimynystės politiką;

               (5)

               Sąjunga turi vykdyti aktyvesnę diplomatinę veiklą regiono šalyse, kad būtų remiamas tvarkingas perėjimas į tvarią demokratiją ir taip pat žmogaus teisės bei teisinė valstybė;

               (6)

               todėl turėtų būti paskirtas Europos Sąjungos specialusis įgaliotinis (ESSĮ) pietinėms Viduržemio jūros regiono šalims;

               (7)

               ESSĮ įgaliojimai bus vykdomi tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Paskyrimas
   Bernardino LEÓN skiriamas Europos Sąjungos specialiuoju įgaliotiniu (ESSĮ) pietinėms Viduržemio jūros regiono šalims iki 2012 m. birželio 30 d. Tarybai priėmus sprendimą VĮ siūlymu, ESSĮ įgaliojimų terminas gali būti nutrauktas anksčiau.
   2 straipsnis
   Politikos tikslai
   ESSĮ įgaliojimai grindžiami su pietų kaimynyste susijusios Sąjungos politikos tikslais, išdėstytais 2011 m. vasario 4 d. ir kovo 11 d. Europos Vadovų Tarybos deklaracijose, 2011 m. kovo 24–25 d. išvadose ir 2011 m. vasario 21 d. ir birželio 20 d. Tarybos išvadose, atsižvelgiant į VĮ ir Komisijos pasiūlymus, pateiktus jų 2011 m. kovo 8 d. ir gegužės 25 d. komunikatuose.
   Tie tikslai yra:

               a)

               stiprinti Sąjungos politinį dialogą, kuriuo prisidedama prie partnerystės su pietinėmis Viduržemio jūros regiono šalimis bei platesnių santykių su jomis plėtojimo;

               b)

               prisidėti prie Sąjungos atsako į pokyčius pietinėse Viduržemio jūros regiono šalyse, visų pirma prie demokratijos ir institucijų stiprinimo, teisinės valstybės, gero valdymo, pagarbos žmogaus teisėms ir pagrindinėms laisvėms, taikos ir regioninio bendradarbiavimo, įskaitant Europos kaimynystės politiką ir Viduržemio jūros šalių sąjungą;

               c)

               didinti Europos Sąjungos veiksmingumą, dalyvavimą ir matomumą regione ir atitinkamuose tarptautiniuose forumuose. Užmegzti glaudų veiklos koordinavimą su atitinkamais vietos partneriais ir tarptautinėmis bei regioninėmis organizacijomis, pvz., Afrikos Sąjunga, Persijos įlankos arabų valstybių bendradarbiavimo taryba, Islamo konferencijos organizacija, Arabų Valstybių Lyga ir Jungtinėmis Tautomis.

         3 straipsnis
   Įgaliojimai
   Kad būtų pasiekti politikos tikslai, ESSĮ suteikiami šie įgaliojimai:

               a)

               stiprinti bendrą Sąjungos politinį vaidmenį pietinių Viduržemio jūros regiono šalių atžvilgiu, visų pirma stiprinant dialogą su Vyriausybėmis ir tarptautinėmis organizacijomis bei pilietine visuomene ir kitais atitinkamais partneriais ir didinti partnerių informuotumą apie Sąjungos požiūrį;

               b)

               palaikyti glaudų ryšį su visomis regiono demokratinių pokyčių procese dalyvaujančiomis šalimis, skatinti stabilizavimą ir susitaikymą visapusiškai laikantis politinės atsakomybės vietos lygiu principo, prisidėti prie krizių valdymo ir prevencijos;

               c)

               padėti užtikrinti didesnį Sąjungos ir valstybių narių politikos bei veiksmų regiono atžvilgiu darnumą, nuoseklumą bei suderinamumą;

               d)

               prisidėti skatinant koordinavimą su tarptautiniais partneriais bei organizacijomis. Derinant veiksmus su Komisija, padėti VĮ prisidedant prie Pietinių Viduržemio jūros šalių darbo grupės darbo;

               e)

               prisidėti prie Sąjungos žmogaus teisių politikos įgyvendinimo regione, įskaitant Sąjungos gaires dėl žmogaus teisių, ypač Sąjungos gaires dėl vaikų ir ginkluoto konflikto, ir taip pat dėl smurto prieš moteris ir mergaites bei kovos dėl bet kokios diskriminacijos jų atžvilgiu, ir Sąjungos politiką dėl moterų, taikos ir saugumo, įskaitant vystymosi stebėseną ir ataskaitas, ir taip pat formuluojant rekomendacijas šioje srityje.

         4 straipsnis
   Įgaliojimų vykdymas
   1.   ESSĮ yra atsakingas už įgaliojimų vykdymą; jo veiklą prižiūri VĮ.
   2.   Politinis ir saugumo komitetas (toliau – PSK) palaiko ypatingus ryšius su ESSĮ, o su Taryba ESSĮ bendrauja per šį komitetą. PSK teikia ESSĮ strategines gaires ir politinius nurodymus pagal jo įgaliojimus, nedarant poveikio VĮ galioms.
   3.   ESSĮ savo veiklą aktyviai koordinuoja su Europos išorės veiksmų tarnyba (toliau – EIVT).
   5 straipsnis
   Finansavimas
   1.   Su ESSĮ įgaliojimų vykdymu iki 2012 m. birželio 30 d. susijusioms išlaidoms padengti skiriama orientacinė finansavimo suma yra 855 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ESSĮ ir Komisijos sudarytą sutartį. Už visas išlaidas ESSĮ atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ESSĮ sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ESSĮ nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ESSĮ. Atlyginimą tokiems komandiruotiems darbuotojams moka atitinkamai ta valstybė narė, Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ESSĮ. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai ar EIVT ir vykdo savo pareigas bei veikia ESSĮ įgaliojimų labui.
   7 straipsnis
   ESSĮ ir ESSĮ personalo privilegijos ir imunitetai
   Su priimančiąja šalimi ar šalimis atitinkamai susitariama dėl ESSĮ ir ESSĮ personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ESSĮ ir ESSĮ darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (1).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ESSĮ būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir valstybės narės regione teikia logistinę paramą.
   10 straipsnis
   Saugumas
   ESSĮ, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir numatomas nenumatytų atvejų planas ir misijos evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ESSĮ darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, VĮ ir Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitų teikimas
   ESSĮ PSK ir VĮ reguliariai teikia ataskaitas žodžiu ir raštu. ESSĮ taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. PSK ar VĮ rekomendavus, ESSĮ gali teikti ataskaitas Užsienio reikalų tarybai.
   12 straipsnis
   Koordinavimas
   1.   ESSĮ remia bendrą Sąjungos politinių veiksmų koordinavimą ir padeda užtikrinti, kad visos Sąjungos ir valstybių narių priemonės veiksmų vietoje būtų naudojamos suderintai siekiant Sąjungos politikos tikslų. ESSĮ veikla atitinkamai derinama su valstybių narių ir Komisijos veikla ir su kitų tame regione veikiančių Europos Sąjungos specialiųjų įgaliotinių veikla, įskaitant ESSĮ Vidurio Rytų taikos palaikymo procesui. ESSĮ reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais, kurie deda visas įmanomas pastangas, kad padėtų ESSĮ vykdyti jo įgaliojimus. Vietos lygiu ESSĮ taip pat palaiko ryšius su kitais tarptautiniais bei regioniniais veikėjais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2012 m. sausio mėn. pabaigoje ESSĮ pateikia Tarybai, VĮ ir Europos Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2011 m. liepos 18 d.

            Tarybos vardu

            Pirmininkė

         C. ASHTON

      (1)  OL L 141, 2011 5 27, p. 17.


title: 2007/622/EB,Euratomas: 2007 m. rugsėjo 26 d. Tarybos sprendimas dėl Europos ekonomikos ir socialinių reikalų komiteto Italijai atstovaujančio nario skyrimo ir iš dalies keičiantis sprendimus 2006/524/EB, Euratomas ir 2006/651/EB, Euratomas

text:
28.9.2007

               LT

               Europos Sąjungos oficialusis leidinys

               L 253/39

      TARYBOS SPRENDIMAS

   2007 m. rugsėjo 26 d.
   dėl Europos ekonomikos ir socialinių reikalų komiteto Italijai atstovaujančio nario skyrimo ir iš dalies keičiantis sprendimus 2006/524/EB, Euratomas ir 2006/651/EB, Euratomas
   (2007/622/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į Italijos Vyriausybės pasiūlytą kandidatūrą,
   gavusi Komisijos nuomonę,
   kadangi:

               (1)

               2006 m. liepos 11 d. Sprendimu 2006/524/EB, Euratomas dėl Europos ekonomikos ir socialinių reikalų komiteto Čekijai, Vokietijai, Estijai, Ispanijai, Prancūzijai, Italijai, Latvijai, Lietuvai, Liuksemburgui, Vengrijai, Maltai, Austrijai, Slovėnijai ir Slovakijai atstovaujančių narių paskyrimo (1) ir 2006 m. rugsėjo 15 d. Sprendimu 2006/651/EB, Euratomas dėl Europos ekonomikos ir socialinių reikalų komiteto Belgijai, Graikijai, Airijai, Kiprui, Nyderlandams, Lenkijai, Portugalijai, Suomijai, Švedijai ir Jungtinei Karalystei, taip pat dviejų Italijai atstovaujančių narių skyrimo (2) Taryba paskyrė minėto komiteto Italijai atstovaujančius narius laikotarpiui nuo 2006 m. rugsėjo 21 d. iki 2010 m. rugsėjo 20 d.

               (2)

               Atsistatydinus Paolo NICOLETTI tapo laisva viena minėto komiteto Italijai atstovaujančio nario vieta,

         NUSPRENDĖ:
   1 straipsnis
   Marco FELISATI skiriamas Europos ekonomikos ir socialinių reikalų komiteto nariu vietoj Paolo NICOLETTI likusiam jo kadencijos laikui iki 2010 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. rugsėjo 26 d.

            Tarybos vardu

            Pirmininkas

         J. SILVA

      (1)  OL L 207, 2006 7 28, p. 30.

      (2)  OL L 269, 2006 9 28, p. 13.


title: 2005/837/EB,Euratomas: 2005 m. lapkričio 21 d.  Tarybos sprendimas, dėl Europos ekonomikos ir socialinių reikalų komiteto nario skyrimo

text:
29.11.2005

               LT

               Europos Sąjungos oficialusis leidinys

               L 312/58

      TARYBOS SPRENDIMAS

   2005 m. lapkričio 21 d.
   dėl Europos ekonomikos ir socialinių reikalų komiteto nario skyrimo
   (2005/837/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2002 m. rugsėjo 17 d. Tarybos sprendimą 2002/758/EB, Euratomas dėl Ekonomikos ir socialinių reikalų komiteto narių skyrimo laikotarpiui nuo 2002 m. rugsėjo 21 d. iki 2006 m. rugsėjo 20 d. (1),
   kadangi dėl Sheila RITCHIE atsistatydinimo tapo laisva Komiteto nario vieta,
   atsižvelgdama į Jungtinės Karalystės Vyriausybės pasiūlytą kandidatūrą,
   gavusi Europos Komisijos nuomonę,
   NUSPRENDĖ:
   1 straipsnis
   Kenneth FRASER skiriamas Europos ekonomikos ir socialinių reikalų komiteto nariu vietoj Sheila RITCHIE likusiam jos kadencijos laikui iki 2006 m. rugsėjo 20 d.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2005 m. lapkričio 21 d.

            Tarybos vardu

            Pirmininkas

         J. STRAW

      (1)  OL L 253, 2002 9 21, p 9.


title: 2006/575/EB: 2006 m. rugpjūčio 17 d. Komisijos sprendimas dėl su IT priežiūra ir komunikacijos priemonėmis susijusių išlaidų gyvūnų sveikatos ir gerovės srityje finansavimo 2006 metais

text:
23.8.2006

               LT

               Europos Sąjungos oficialusis leidinys

               L 229/5

      KOMISIJOS SPRENDIMAS

   2006 m. rugpjūčio 17 d.
   dėl su IT priežiūra ir komunikacijos priemonėmis susijusių išlaidų gyvūnų sveikatos ir gerovės srityje finansavimo 2006 metais
   (2006/575/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 17, 37 ir 37a straipsnius,
   kadangi:

               (1)

               Pagal 2004 m. kovo 30 d. Komisijos sprendimą 2004/292/EB dėl TRACES integruotos sistemos įdiegimo ir iš dalies keičiantį Sprendimą 92/486/EEB (2) valstybės narės privalo dalyvauti sistemoje nuo 2004 m. gruodžio 31 d. Reikėtų numatyti išlaidas, reikalingas sistemai atnaujinti, atsižvelgiant į atitinkamų veterinarijos srities teisės aktų pakeitimus ir TRACES tobulinimą, ypač rizikos vertinimo srityje. Atsižvelgiant į techninius poreikius, susijusius su TRACES darbinės aplinkos prieinamumu ir stabilumu, ir į saugumo reikalavimus, taip pat reikėtų įsigyti kompiuterių įrangos ir įsteigti tik šios sistemos kontrolei ir priežiūrai skirtą grupę. Kasdieniniam sistemos naudojimui reikia logistinės paramos, kuri gerinama remiantis įgyta patirtimi. Bendrijos finansinis įnašas grindžiamas Sprendimo 90/424/EEB 37 ir 37a straipsniais.

               (2)

               1982 m. gruodžio 21 d. Tarybos direktyva 82/894/EEB dėl pranešimo apie gyvūnų ligas Bendrijoje (3) įdiegta pranešimų sistema, remiantis 2005 m. kovo 1 d. Komisijos sprendimu 2005/176/EB, nustatančiu šifruotą pranešimo apie gyvūnų ligas formą ir kodus, remiantis Tarybos direktyva 82/894/EEB (4), turi būti techniškai atnaujinama. Bendrijos finansinis įnašas grindžiamas Sprendimo 90/424/EEB 37 straipsniu.

               (3)

               Buvo pradėtas tik 2005 m. rugpjūčio 5 d. Komisijos sprendimu 2005/607/EB dėl su informacinėmis struktūromis ir komunikacijos priemonėmis susijusių išlaidų gyvūnų sveikatos ir gerovės srityje finansavimo 2005 metais (5) numatytos navigacijos sistemos specifikacijų tyrimas. Todėl reikėtų dar kartą suplanuoti palydovinės navigacijos technologijos naudojimo tyrimą siekiant pagerinti gyvūnų apsaugą pagal 2004 m. gruodžio 22 d. Tarybos reglamentą (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantį Direktyvas 64/432/EEB ir 93/119/EEB ir Reglamentą (EB) Nr. 1255/97 (6). Bendrijos finansinis įnašas grindžiamas Sprendimo 90/424/EEB 17 straipsniu.

               (4)

               Vykdant informavimo apie gyvūnų apsaugą politiką reikia platinti informaciją apie techninius ir mokslinius pasiekimus šioje srityje bei informuoti Europos Sąjungos prekybos partnerius apie ūkiuose auginamų gyvūnų gerovę. Bendrijos finansinis įnašas grindžiamas Sprendimo 90/424/EEB 17 straipsniu.

               (5)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         NUSPRENDĖ:
   1 straipsnis
   TRACES
   Sprendimu 2004/292/EB nustatytos TRACES sistemai prižiūrėti, atnaujinti ir tobulinti skiriamos tokios lėšos išvardytiems tikslams pasiekti:

               —

               500 000 EUR įrangai įsigyti ir techninei paramai, būtinoms sistemos prieinamumui ir saugumui užtikrinti,

               —

               450 000 EUR logistinei paramai, reikalingai sistemos vartotojams padėti, įsigyti,

               —

               200 000 EUR priežiūrai, reikalingai sistemai pritaikyti atsižvelgiant į teisinę ir techninę pažangą,

               —

               300 000 EUR informacinių technologijų tobulinimui, reikalingam rizikos valdymo moduliui įgyvendinti.

         2 straipsnis
   Pranešimų apie gyvūnų ligas sistema
   Sprendime 2005/176/EB numatytai pranešimų sistemai prižiūrėti skiriama 200 000 EUR.
   3 straipsnis
   Informavimas apie gyvūnų gerovę
   1.   200 000 EUR skiriama informacinių ir komunikacijos technologijų, susijusių su palydovinės navigacijos įranga, tobulinimo tyrimui, taip pagerinant oficialių tikrinimų gyvūnų gerovės srityje veiksmingumą.
   2.   240 000 EUR skiriama, kad Komisija vartotojams suteiktų su Bendrijos teisės aktais dėl gyvūnų apsaugos susijusią informaciją.
   3.   230 000 EUR skiriama, kad Komisija prekybos partneriams suteiktų informaciją apie Bendrijos teisės aktų dėl gyvūnų apsaugos tobulinimą.
   4 straipsnis
   Sutarties sudarymo procedūra
   Vykdytojų atranka vyks remiantis 2006 m. rudenį skelbtinais konkursais.

      Priimta Briuselyje, 2006 m. rugpjūčio 17 d.

            Komisijos vardu

         Markos KYPRIANOU

            Komisijos narys

      (1)  OL L 224, 1990 8 18, p. 19. Sprendimas su paskutiniais pakeitimais, padarytais Sprendimu 2006/53/EB (OL L 29, 2006 2 2, p. 37).

      (2)  OL L 94, 2004 3 31, p. 63. Sprendimas su paskutiniais pakeitimais, padarytais Sprendimu 2005/515/EB (OL L 187, 2005 7 19, p. 29).

      (3)  OL L 378, 1982 12 31, p. 58. Direktyva su paskutiniais pakeitimais, padarytais Komisijos sprendimu 2004/216/EB (OL L 67, 2004 3 5, p. 27).

      (4)  OL L 59, 2005 3 5, p. 40.

      (5)  OL L 206, 2005 8 9, p. 22.

      (6)  OL L 3, 2005 1 5, p. 1.


title: 2015 m. balandžio 29 d. Europos Parlamento sprendimas (ES, Euratomas) 2015/1681 dėl Euratomo tiekimo agentūros 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/325

      EUROPOS PARLAMENTO SPRENDIMAS (ES, EURATOMAS) 2015/1681
      2015 m. balandžio 29 d.
      dėl Euratomo tiekimo agentūros 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Euratomo tiekimo agentūros 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Euratomo tiekimo agentūros 2013 finansinių metų metinių finansinių ataskaitų su Agentūros atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Agentūra įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 1 straipsnio 2 dalį,

                  —

                  atsižvelgdamas į 2008 m. vasario 12 d. Tarybos sprendimą 2008/114/EB, Euratomas, nustatantį Euratomo tiekimo agentūros įstatus (4), ypač į jo priedo 8 straipsnio 9 dalį,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0119/2015),

         1.

            patvirtina Euratomo tiekimo agentūros generaliniam direktoriui, kad Agentūros 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Euratomo tiekimo agentūros generaliniam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 267.

         (2)  Žr. 1 išnašą.

         (3)  OL L 298, 2012 10 26, p. 1.

         (4)  OL L 41, 2008 2 15, p. 15.


title: 2014/263/ES: 2014 m. gegužės 6 d. Tarybos sprendimas, kuriuo skiriamas Europos ekonomikos ir socialinių reikalų komiteto Belgijai atstovaujantis narys

text:
12.5.2014

               LT

               Europos Sąjungos oficialusis leidinys

               L 137/6

         TARYBOS SPRENDIMAS
   2014 m. gegužės 6 d.
   kuriuo skiriamas Europos ekonomikos ir socialinių reikalų komiteto Belgijai atstovaujantis narys

      (2014/263/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Belgijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė Sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Yves VANSCHUEREN kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nariu skiriamas Dominique MICHEL, Administrateur délégué de COMEOS (Fédération belge du Commerce et des Services).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 6 d.

            Tarybos vardu

            Pirmininkas

         G. STOURNARAS

      (1)  OL L 251, 2010 9 25, p. 8.


title: 2017 m. balandžio 27 d. Europos Parlamento sprendimas (ES) 2017/1626 dėl Europos Sąjungos 2015 finansinių metų bendrojo biudžeto įvykdymo patvirtinimo, VIII skirsnis – Europos ombudsmenas

text:
29.9.2017

               LT

               Europos Sąjungos oficialusis leidinys

               L 252/136

         EUROPOS PARLAMENTO SPRENDIMAS (ES) 2017/1626
   2017 m. balandžio 27 d.
   dėl Europos Sąjungos 2015 finansinių metų bendrojo biudžeto įvykdymo patvirtinimo, VIII skirsnis – Europos ombudsmenas
   EUROPOS PARLAMENTAS,

               —

               atsižvelgdamas į Europos Sąjungos 2015 finansinių metų bendrąjį biudžetą (1),

               —

               atsižvelgdamas į Europos Sąjungos 2015 finansinių metų konsoliduotąsias metines ataskaitas (COM(2016) 475 – C8-0276/2016) (2),

               —

               atsižvelgdamas į Audito Rūmų 2015 finansinių metų metinę biudžeto vykdymo ataskaitą kartu su institucijų atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 55, 99, 164, 165 ir 166 straipsnius,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą (A8-0142/2017),

               1.

               patvirtina Europos ombudsmenui, kad Europos ombudsmeno 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ombudsmenui, Europos Vadovų Tarybai, Tarybai, Komisijai, Europos Sąjungos Teisingumo Teismui ir Audito Rūmams, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL L 69, 2015 3 13.

      (2)  OL C 380, 2016 10 14, p. 1.

      (3)  OL C 375, 2016 10 13, p. 1.

      (4)  OL C 380, 2016 10 14, p. 147.

      (5)  OL L 298, 2012 10 26, p. 1.


title: 2015 m. spalio 22 d. Tarybos sprendimas (ES) 2015/1993, kuriuo pritariama tam, kad Europos Komisija Europos atominės energijos bendrijos vardu sudarytų Europos Sąjungos bei Europos atominės energijos bendrijos ir Kosovo stabilizacijos ir asociacijos susitarimą

text:
6.11.2015

               LT

               Europos Sąjungos oficialusis leidinys

               L 290/14

         TARYBOS SPRENDIMAS (ES) 2015/1993
   2015 m. spalio 22 d.
   kuriuo pritariama tam, kad Europos Komisija Europos atominės energijos bendrijos vardu sudarytų Europos Sąjungos bei Europos atominės energijos bendrijos ir Kosovo (1) stabilizacijos ir asociacijos susitarimą
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Europos Komisijos rekomendaciją,
   kadangi:

               (1)

               2013 m. birželio 21 d. Taryba įgaliojo Europos Komisiją pradėti derybas su Kosovu dėl Stabilizacijos ir asociacijos susitarimo (toliau – Susitarimas). Derybos buvo sėkmingai užbaigtos ir Susitarimas parafuotas 2014 m. liepos 25 d.;

               (2)

               į Susitarimą taip pat įtraukti klausimai, kurie priklauso Europos atominės energijos bendrijos (toliau – Bendrija) kompetencijai;

               (3)

               todėl Susitarimas taip pat turėtų būti sudarytas Bendrijos vardu tų klausimų, kurie patenka į Euratomo sutarties taikymo sritį, atžvilgiu;

               (4)

               Susitarimo pasirašymui ir sudarymui taikoma atskira procedūra klausimų, kurie patenka į Europos Sąjungos sutarties ir Sutarties dėl Europos Sąjungos veikimo taikymo sritį, atžvilgiu;

               (5)

               Susitarimu nedaromas poveikis valstybių narių pozicijoms dėl Kosovo statuso, dėl kurių bus nuspręsta pagal jų nacionalinę praktiką ir tarptautinę teisę;

               (6)

               be to, nė vienas iš šiame sprendime ir Susitarimo tekste vartojamų terminų, formuluočių arba apibrėžčių, taip pat rėmimasis būtinu teisiniu Susitarimo sudarymo pagrindu nereiškia, kad Bendrija pripažįsta Kosovą kaip nepriklausomą valstybę arba kad atskiros valstybės narės pripažįsta tokį Kosovo statusą, jei anksčiau to nėra padariusios;

               (7)

               todėl turėtų būti pritarta tam, kad Komisija, veikdama Bendrijos vardu, sudarytų Susitarimą tų klausimų, kurie priklauso Bendrijos kompetencijai, atžvilgiu,

         PRIĖMĖ ŠĮ SPRENDIMĄ:
   1 straipsnis
   Pritariama tam, kad Komisija Bendrijos vardu sudarytų Europos Sąjungos bei Europos atominės energijos bendrijos ir Kosovo stabilizacijos ir asociacijos susitarimą (2).
   2 straipsnis
   Šiuo sprendimu nedaromas poveikis valstybių narių ir Bendrijos pozicijai dėl Kosovo statuso.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 22 d.

            Tarybos vardu

            Pirmininkas

         F. ETGEN

      (1)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

      (2)  Susitarimo tekstas pridedamas prie Tarybos sprendimo dėl Susitarimo sudarymo Sąjungos vardu.